BMW i7 er ren Neue Klasse-fråds i luksusklassen

Nu er Neue Klasse-turen kommet til BMWs største og dyreste elbil. Den nye BMW i7 bliver nemlig den tredje fra mærket, der får den nye teknologipakke, efter i3 og iX3. For købere i luksusklassen betyder det én ting: Vil du have BMWs nyeste digitale og elektriske løsninger i mærkets mest eksklusive indpakning, er det nu i7, du skal kigge på.

Dermed bliver i7 ikke pioneren i sig selv, men den mest luksuriøse BMW hidtil, der får den behandling. Efter i3 og iX3 er det nu topmodellen, der skal vise, hvordan BMW vil løfte sine eksisterende biler tættere på næste kapitel.

BMW flytter fremtidens teknik op i luksusklassen

Set med forbrugerøjne er det mest interessante ikke, at i7 har fået endnu en modelopdatering. Det er, at BMW nu bruger sin største elbil som bærer af den nye tekniske retning. Kabinen får Panoramic iDrive og BMW Operating System X, og forsædepassageren får en skærm som standard. Det gør i7 endnu mere digital, endnu mere skærmtung og endnu mere målrettet købere, der forventer, at en luksusbil også fungerer som lounge, kontor og underholdningsrum.

Ifølge BMW kan passagerskærmen bruges til blandt andet video, streaming og spil, mens en sikkerhedsløsning skal sørge for, at føreren ikke bliver distraheret under kørslen. På bagsædet går BMW hele vejen. Her byder bilen på en 31,3 tommer Theatre Screen i 8K, som skal gøre bagsædet til noget, der minder mere om business class end traditionel biltransport. Sammen med et Bowers & Wilkins-anlæg med Dolby Atmos er budskabet tydeligt: i7 skal ikke bare fragte folk. Den skal forkæle dem.

Designet skal signalere status

Udvendigt satser BMW på et mere monumentalt og rendyrket luksusudtryk. Den store nyregrill med lys, smalle krystallygter og muligheden for tofarvet lak gør det klart, at i7 ikke er skabt til at glide ubemærket gennem gadebilledet. Det er en bil, der skal ligne noget dyrt. Og det gør den.

Køberne kan desuden vælge fælge på op til 22 tommer, og nye lyssekvenser ved ankomst og afgang skal understrege følelsen af, at det her er mere end bare en bil. I den her klasse er hele oplevelsen en del af produktet.

Over 700 kilometer på en opladning

Den første version til Danmark bliver BMW i7 50 xDrive, og på papiret ser den stærk ud. Den yder 455 hestekræfter og 660 Nm, har et batteri på 112,5 kWh og en officiel rækkevidde på op til 728 kilometer efter WLTP. DC-ladning sker med op til 250 kW, og BMW oplyser, at 10 til 80 procent kan klares på 28 minutter.

Det er især rækkevidden, der skal gøre bilen attraktiv for købere, som vil have en stor elektrisk luksusbil uden hele tiden at skulle tænke på næste ladestop. 728 kilometer lyder i hvert fald som præcis den slags tal, BMW gerne vil have, at kunderne bider mærke i.

Produktionen går i gang i sommeren 2026 på BMWs fabrik i Dingolfing, og de første danske leveringer er planlagt fra juli. Priserne på den nye udgave kender vi endnu ikke, men den nuværende i7 50 xDrive starter lige under million kroner.

Fakta: BMW i7 50 xDrive

455 hk

660 Nm

Batteri: 112,5 kWh

Rækkevidde: op til 728 kilometer

DC-ladning: op til 250 kW

10-80 procent: 28 minutter

Topfart: 210 km/t

BMW i7 er ren Neue Klasse-fråds i luksusklassen