Ny elektrisk BMW i7 er en rullende hjemmebiograf

45 år efter lanceringen af den allerførste BMW 7-serie, har tyskerne i dag præsenteret produktionsmodellen af den fuldelektriske BMW i7. Ikke alene varsler den syvende generation i serien, det bliver også den eneste fra serien, der kommer i år. Først i starten af næste år følger flere varianter i form af yderligere en fuldelektrisk og to plugin-hybrid varianter.

I Danmark starter lanceringen med den fuldelektriske BMW i7 xDrive60, der kommer ud til forhandlerne til november.

Som det fornemmes på billedet øverst, er i7’eren en ordentlig krabat. Akselafstanden på den nye model er 3.215 millimeter, hvilket er fem millimeter mere end forgængeren. Samtidig er længden øget til 5.391 millimeter, mens bredden er øget med 48 millimeter til 1.950 millimeter og højden med 51 millimeter til 1.544 millimeter.

Rækkevidde på op til 625 kilometer

BMW i7 xDrive60 har firehjulstræk og to elektriske motorer, som tilsammen yder 544 hk (400 kW). Accelerationen fra 0-100 km/t nås på 4,7 sekunder, tophastigheden er på 240 km/t og strømforbruget er på mellem 18,4 og 19,6 kWh/100 km.

Energien hentes fra højspændingsbatteriet med en nettokapacitet på 101,7 kWh og den elektriske rækkevidde er på mellem 590 og 625 kilometer. Med AC-opladning på 11 kW lades batteriet fra 10 til 100 procent på 9,5 timer. Med DC-opladning op til 195 kW, lades batteriet fra 10-80 procent på 34 minutter.

Rullende hjemmebiograf

BMW i7 er en rullende hjemebiograf.

Herhjemme får BMW i7 xDrive60 en startpris på 1.548.000 kroner. Til gengæld bliver man indehaver af både bile og det, som BMW kalder for “en helt exceptionel entertainment-oplevelse”. Nemlig den såkaldte Theatre Screen, der glider ned fra loftet ved brug. Skærmen er på 31,3 tommer og understøtter 8K-opløsning.

Samtidig transformeres bagsæderne til en privat biograflounge, ligesom bilen selv indstiller den optimale lyssætning og solafskærmning, så bagsædepassagererne får de optimale forhold.

Lyden? Den leveres af et Bowers & Wilkens surround sound-system med over 30 integrerede højttalere. Så skulle man da være et skarn, hvis man keder sig mens bilen lader op.

Herunder flere billede af bilen. Med tanke på prisen er det nok det tætteste, jeg kommer på bilen …

Lyden leveres af B&W.

Ny elektrisk BMW i7 er en rullende hjemmebiograf