BMW i7 får op til 700km rækkevidde

BMW arbejder for tiden hårdt på at hente Audis forspring på elektriske biler. Hvor Audi allerede har haft deres e-tron (Se vores anmeldelse på YouTube her – husk at abonnere!) på vejen i næsten halvandet år, så har BMW stadig kun den lille i3 (som vi har anmeldt her). Men i de kommende måneder kommer så iX3 til, og BMW har også en i4 model på vej. Og så er der selvfølgelig den helt høje ende; luksussedanen BMW i7 er også rygtedes over flere gange, og nu er der så sluppet lidt ekstra detaljer ud.

Kæmpe batteri giver BMW i7 ekstrem rækkevidde

Den kommende topmodel får nemlig en rækkevidde på helt op til 700km (WLTP – så, nok nærmere 550-600 km) ifølge nye rygter. Det kan lade sig gøre fordi BMW vil bruge et batteri på hele 120kWh – hvilket er betydeligt mere end de fleste af konkurrenterne kan præstere. Det er naturligvis topmodellen der kan nå den rækkevidde – den skulle også få en lidt mindre bror med “kun” 80kWh – det samme som sidder i i4. Med det skulle man kunne nå ca. 30% kortere end den store model. I det hele taget skulle denne version være stort set identisk på ydelse som i4.

Ifølge rygterne skulle topmodellen af i7 også få en ganske kraftig ydelse; 640 hestekræfter skulle den være udrustet med. Dermed kommer den til at placere sig på siden af den kommende Mercedes-Benz EQS i AMG versionen.

Nummer 4 i rækken

Der er ingen lanceringsdato sat på i7, og der er heller ikke en pris. Bilen ser lige nu ud til at være nummer fire i rækken af kommende elektriske modeller fra BMW – først iX3, så i4, dernæst iNext og så altså i7. Prisen er der heller ikke noget nyt om – men alt under en million vil være en positiv overraskelse.

BMW i7 får op til 700km rækkevidde